ઉત્તરપ્રદેશના કાસગંજમાં ૨૬ જાન્યુઆરીના રોજ તિરંગાયાત્રા પર મુસ્લિમો દ્વારા કરાયેલ હુમલાની ઘટના પર ‘આજ તક’ ટી. વી. ચૅનલના સંવાદદાતા રોહિત સરદાના દ્વારા ૨૭ જાન્યુઆરીના રોજ ‘દંગલ’ શોમાં અનેક તીખા સવાલો ઉઠાવવામાં આવ્યા હતા. (૧) તિરંગો હિન્દુસ્તાનમાં નહિ તો શું પાકિસ્તાનમાં ફરકાવવામાં આવશે...? (૨) ભારત માતા કી જય અને વંદે માતરમ્ એ સાંપ્રદાયિક નારા છે...? (૩) કાસગંજમાં તિરંગાના દુશ્મન કોણ છે...? બાદમાં એ. બી. પી. ન્યૂઝના સંવાદદાતા અભિસાર શર્માએ એક વીડિયો બ્લૉગ મારફતે કેટલાક માધ્યમકર્મીઓ પર આગમાં ઘી નાખવાનું કામ કરી રહ્યા હોવાનો આરોપ લગાવ્યો હતો. તેમનો ઇશારો આજ તકના દંગલ ડિબેટ શો પર હતો, ત્યાર બાદ રોહિત સરદાનાએ પણ પોતાની ફેસબૂક પર એક લાંબી પોસ્ટ લખી કથિત સેક્યુલર માધ્યમકર્મીઓ અને બુદ્ધિજીવીઓની ધજ્જિયાં ઉડાવી દીધી હતી. તેઓએ લખ્યું હતું કે, કેમ પોલ ખૂલવાની શરૂ થઈ તેની આ રાડારાડ છે...? જેવું જે. એન. યૂ.માં થયું હતું. દેશના ટુકડે-ટુકડા કરવાના નારા લાગ્યા જ ન હતા, તમામ વીડિયો તો જૂઠા હતા ને, ત્યાં પાકિસ્તાન ઝિંદાબાદ કોઈ બોલ્યું જ ક્યાં હતું. કૅમેરા... અરે કૅમેરા તો જૂઠા હતા, જેમ કૈરાનામાં થયું હતું, ‘લોકો ઘર છોડીને ગયા જ ન હતા, ઘરો પર લાગેલાં તાળાં જૂઠાં હતાં. કોઈ પલાયન જ ક્યાં થયું હતું ? વરસોવરસથી પોતાના વડવાઓના ઘરને છોડી લોકો અન્ય જગ્યાઓ પર હિજરત કરવા મજબૂર હતા તે બધા લોકો તો જૂઠું બોલતા હતા.’